b'\n_START_ARTICLE_\nTouko Markkanen\n_START_PARAGRAPH_\nTouko Aatos Markkanen (1. toukokuuta 1922 Helsinki \xe2\x80\x93 27. maaliskuuta 1974 Helsinki) oli suomalainen sosiologi, Alkoholipoliittisen tutkimuslaitoksen tutkija ja yksi psykometriikan johtavista asiantuntijoista. 1960-luvun lopulla h\xc3\xa4n toimi Jyv\xc3\xa4skyl\xc3\xa4n yliopiston psykometriikan dosenttina ja vuosina 1969\xe2\x80\x931974 Helsingin yliopiston sosiologian dosenttina._NEWLINE_Vuonna 1965 paljolti itseoppinut Markkanen promovoitiin Yhteiskunnallisen korkeakoulun kunniatohtoriksi, vaikka h\xc3\xa4n ei ollut suorittanut mit\xc3\xa4\xc3\xa4n korkeakoulututkintoa. Vuonna 1968 h\xc3\xa4n oli Tampereen yliopistolla matematiikan ja yhteiskuntatieteen metodologian vt. professorina._NEWLINE_Markkanen oli aktiivisesti mukana Suomen Sosialidemokraattisen Puolueen toiminnassa. H\xc3\xa4n oli yksi vuonna 1961 perustetun Yhteiskuntapoliittisen sos.dem. yhdistyksen (YPSY)n perustajaj\xc3\xa4senist\xc3\xa4. Markkanen oli my\xc3\xb6s Westermarck-seuran varapuheenjohtaja.\n_START_SECTION_\nLapsuus ja nuoruus\n_START_PARAGRAPH_\nMarkkanen syntyi k\xc3\xb6yh\xc3\xa4\xc3\xa4n perheeseen Helsingin it\xc3\xa4isess\xc3\xa4 kantakaupungissa. Sek\xc3\xa4 is\xc3\xa4 ett\xc3\xa4 \xc3\xa4iti olivat r\xc3\xa4\xc3\xa4t\xc3\xa4leit\xc3\xa4, kuten monet muutkin suvussa. Is\xc3\xa4 kuoli Touko-pojan ollessa kuusivuotias, ja ensimm\xc3\xa4isell\xc3\xa4 luokalla kansakoulussa Markkanen sairastui vakavaan selk\xc3\xa4ranka- ja keuhkotuberkuloosiin, joka piti h\xc3\xa4net vuosia vuodepotilaana. Kun h\xc3\xa4n 14-vuotiaana lopulta parantui, h\xc3\xa4nen oli opeteltava uudelleen k\xc3\xa4velem\xc3\xa4\xc3\xa4n._NEWLINE_Markkanen kouluttautui ensin kaivertajaksi, kultasep\xc3\xa4ksi ja hienomekaanikoksi. H\xc3\xa4n ty\xc3\xb6skenteli kultasepp\xc3\xa4n\xc3\xa4 vuosina 1938\xe2\x80\x931943, ja suoritti sitten keskikoulun ja vuonna 1945 ylioppilastutkinnon, mutta sairastui alkoholismiin. 28-vuotiaana Markkanen ryhdist\xc3\xa4ytyi ja yritti ansaita elantoaan toimittajana ja muilla kirjoitust\xc3\xb6ill\xc3\xa4. K\xc3\xa4\xc3\xa4nnekohta oli, kun Markkanen sai kirjastoapulaisen paikan Oy Alkoholiliike Ab:n kirjastosta. H\xc3\xa4n alkoi lukea psykologian alan kirjallisuutta. Ennen pitk\xc3\xa4\xc3\xa4 h\xc3\xa4net taustansa ja lahjakkuutensa vuoksi otettiin mukaan kouluttamaan Alkon myyji\xc3\xa4 ostajien tarkkailussa sek\xc3\xa4 tutkimusapulaiseksi alkoholin vaikutuksia kartoittavassa tutkimuksessa. Sen my\xc3\xb6t\xc3\xa4 h\xc3\xa4n innostui opiskelemaan faktorianalyysi\xc3\xa4 ja muita tilastomatematiikan menetelmi\xc3\xa4 ja sai vakituisen tutkijan paikan Alkoholipoliittisessa tutkimuslaitoksessa. My\xc3\xb6hemmin h\xc3\xa4n oli Alkon johtoryhm\xc3\xa4n erikoisteht\xc3\xa4viss\xc3\xa4 ja yhti\xc3\xb6n alkoholipoliittisena asiantuntijana.'